La Generalitat constata el tancament definitiu dels consultoris mèdics de Beniopa i Benipeixcar
12 maig 2025

## La Generalitat constata el tancament definitiu dels consultoris mèdics de Beniopa i Benipeixcar12 maig 2025Última actualització: 12 maig 2025

![](../gestion/img/a04302d570f83a9bac86d65584b9bd744fa7e1c72a258c73e938fbb42c15d8b3.jpg)  
  

Les coportaveus del Govern local, **Alícia Izquierdo** i **Balbina Sendra**, han comparegut aquest migdia per a fer l’habitual resum dels assumptes més destacats que s’han tractat a la Junta de Govern Local celebrada hui

En primer lloc, destaca l’aprovació de la proposta de conveni de col·laboració entre la Generalitat, a través de la Conselleria de Sanitat, i l’Ajuntament de Gandia, per a la prestació d’assistència sanitària ambulatòria en el Centre de Salut del Raval de Gandia fins al 31 de desembre de 2028. L’acord contempla que el consistori s’encarrega del manteniment i les despeses de funcionament, com poden ser l’electricitat, neteja, aigua, etc. Per la seua banda, la conselleria aporta 197.472 €, distribuïts entre 2025 i 2029.

«Ens haguera agradat que en aquest conveni també es contemplara els altres dos consultoris que han tancat, el de Benipeixcar i Beniopa. No obstant això, continuarem treballant per aconseguir ampliar aquest conveni, però en aquest moment sols ha entrat el del Raval», ha declarat Sendra.

Per a Izquierdo «s'ha evidenciat el que nosaltres denunciàvem ja fa molt de temps, però fa uns mesos vam constatar. No sé si recordeu que vam fer una Junta de Govern on se'ns havia portat per part de conselleria la renovació dels convenis dels tres consultoris... La nostra sorpresa va ser que al cap de pocs dies la conselleria confirmava que havia sigut un error, que els centres de Beniopa i Benipeixcar anaven a tancar-los. Des del Govern volem aprofitar per a tornar a demanar a la conselleria que es repense la reobertura. Nosaltres mantenim el compromís de posar els espais, millorar-los i cobrir el manteniment. I la Generalitat es faria càrrec, com fins ara, del personal. Així que continuarem intentant-ho».

La primera tinenta d’Alcaldia també ha informat d’altres dos punts aprovats a la Junta de Govern Local. En primer lloc, desistir de l'expropiació d'una de les parcel·les vinculades al projecte del corredor verd del Barranc de Beniopa per a l'execució del pla director posat en marxa. «La raó és perquè, vist que no era estrictament necessària aquesta parcel·la i ens acabava retardant un poc les obres que havien d'estar executades ja abans del 31 de desembre d'enguany, finalment l'hem exclosa de l'expedient de les parcel·les que entraven en el projecte. És una qüestió purament administrativa per a no perdre el temps i que el projecte continue a bon ritme».

En segon lloc, la sol·licitud d’una subvenció a la Generalitat per a l'obtenció del títol de professional de mariner pescador en el marc del Fons Europeu Marítim Pesquer. «Volem continuar en la línia de suport a la Confraria de Pescadors, sobretot des del mes de novembre, quan s'anunciava la reducció de pesca al Mediterrani. I ara, en aquest cas, per a facilitar també l'obtenció del títol de mariner pescador per a intentar també el relleu generacional que tan greument està afectant, no sols a la pesca sinó a tot el sector primari. És un títol molt car i per això cal ajudar-los».

D’altra banda, la Junta de Govern local també ha aprovat una nova tanda d’ajudes canalitzades mitjançant convenis: 4.400 euros a l'Aula Empresa de la Universitat Politècnica de València per a activitats emmarcades en la Càtedra d'Innovació. «Van enfocades a projectes d'innovació i emprenedoria destinats a preuniversitaris. Des de l'Aula es fa el contacte en instituts, en altres centres i en els mateixos departaments», ha informat Sendra.  

També una subvenció de 7.000 euros a l'Associació de Veïns barriada Plaça El·líptica, República Argentina i Adjacents, per a la realització d'activitats culturals, socials i mediambientals. «Totes d'interés comunitari i també per al manteniment dels espais comuns».  

S’ha aprovat una subvenció de 10.000 euros per a la Fundación Arzobispo Miguel Roca, el que és Proyecto Hombre, per al tractament del tabaquisme en el centre de dia. I per a la reinserció sociolaboral de les persones que estan dins d'aquest programa.  

Una altra subvenció per a l'Associació de Familiars de Xiquets i Adolescents amb Dèficit d’Atenció i Hiperactivitat, AFNADAH de 14.800 euros. «Per a millorar la qualitat de vida dels afectats i dels familiars. I també per a millorar la convivència dins i fora de la família per a les persones afectades per aquestes malalties».  

Finalment, una altra subvenció de 9.000 euros a l'Associació Prointegració de Minusvàlids Psíquics de Mondúber, on es treballa la integració sociolaboral per a persones amb diversitat funcional psíquica i sensorial. «Tot enfocat al centre especial d'ocupació Mondúver», ha conclòs.

[Twittear](https://twitter.com/share)